title: Odluka Vijeća (EU) 2015/541 od 24. ožujka 2015. o stavljanju izvan snage Odluke 2011/492/EU o zaključenju savjetovanja s Republikom Gvinejom Bisau na temelju članka 96. Sporazuma o partnerstvu između AKP-a i EU-a

text:
               1.4.2015

               HR

               Službeni list Europske unije

               L 88/13

         ODLUKA VIJEĆA (EU) 2015/541
   od 24. ožujka 2015.
   o stavljanju izvan snage Odluke 2011/492/EU o zaključenju savjetovanja s Republikom Gvinejom Bisau na temelju članka 96. Sporazuma o partnerstvu između AKP-a i EU-a
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Sporazum o partnerstvu između članica Skupine afričkih, karipskih i pacifičkih država („AKP”), s jedne strane, i Europske zajednice i njezinih država članica, s druge strane, potpisan u Cotonouu 23. lipnja 2000. (1) („Sporazum o partnerstvu između AKP-a i EU-a”), kako je izmijenjen (2), a posebno njegov članak 96.,
   uzimajući u obzir unutarnji sporazum između predstavnika vlada država članica, koji su se sastali unutar Vijeća, o primjeni mjera i postupaka potrebnih za provedbu Sporazuma o partnerstvu između AKP-a i EU-a (3), a posebno njegov članak 3.,
   uzimajući u obzir prijedlog Europske komisije,
   budući da:

               (1)

               Odlukom Vijeća 2011/492/EU (4) zaključeno je savjetovanje s Republikom Gvinejom Bisau na temelju članka 96. Sporazuma o partnerstvu između AKP-a i EU-a i poduzete su odgovarajuće mjere, kako je navedeno u Prilogu toj odluci.

               (2)

               Te su odgovarajuće mjere produljene do 19. srpnja 2013. Odlukom Vijeća 2012/387/EU (5), a nakon toga do 19. srpnja 2014. Odlukom Vijeća 2013/385/EU (6). Odlukom Vijeća 2014/467/EU (7) produljeno je važenje Odluke Vijeća 2011/492/EU za godinu dana, do 19. srpnja 2015., ali je suspendirana primjena odgovarajućih mjera.

               (3)

               U Gvineji Bisau su 13. travnja i 18. svibnja 2014. održani mirni, slobodni i vjerodostojni parlamentarni i predsjednički izbori te je u zemlji ponovno uspostavljen ustavni poredak.

               (4)

               Uspostavljena je vlada u koju su uključene sve strane i koja je predana provedbi reformi potrebnih za razvoj i stabilnost zemlje te je ostvaren ohrabrujući napredak u provedbi obveza iz članka 96. utvrđenih u Odluci Vijeća 2011/492/EU.

               (5)

               Gvineja Bisau i dalje je nestabilna, a demokratski izabranim tijelima potrebna je potpora međunarodnih partnera za provedbu programa reformi i razvojnog plana zemlje.

               (6)

               Kako bi Unija, zajedno s drugim međunarodnim partnerima, pružila potporu naporima nacionalnih tijela koji su u tijeku, za stabiliziranje i učvršćivanje demokratskih institucija te promicanje društveno-gospodarskog razvoja Gvineje Bisau, Odluku Vijeća 2011/492/EU trebalo bi staviti izvan snage,

         DONIJELO JE OVU ODLUKU:
   Članak 1.
   Odluka Vijeća 2011/492/EU stavlja se izvan snage.
   Članak 2.
   Pismo u Prilogu ovoj Odluci dostavlja se tijelima Gvineje Bisau.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 24. ožujka 2015.

            Za Vijeće

            Predsjednik

         E. RINKĒVIČS

      (1)  SL L 317, 15.12.2000., str. 3.

      (2)  Sporazum o drugoj izmjeni Sporazuma o partnerstvu između članica Skupine afričkih karipskih i pacifičkih država, s jedne strane i Europske zajednice i njezinih država članica, s druge strane, koji je potpisan u Cotonouu 23. lipnja 2000., u skladu s prvom izmjenom iz Luxembourga od 25. lipnja 2005. (SL L 287, 4.11.2010., str. 3.).

      (3)  SL L 317, 15.12.2000., str. 376., kako je izmijenjen Unutarnjim sporazumom između predstavnika vlada država članica, koji su se sastali unutar Vijeća, o izmjeni Unutarnjeg sporazuma od 18. rujna 2000. o primjeni mjera i postupaka potrebnih za provedbu Sporazuma o partnerstvu između AKP-a i EU-a (SL L 247, 9.9.2006., str. 48.).

      (4)  Odluka Vijeća 2011/492/EU od 18. srpnja 2011. o zaključenju savjetovanja s Republikom Gvinejom Bisau na temelju članka 96. Sporazuma o partnerstvu između AKP-a i EU-a (SL L 203, 6.8.2011., str. 2.).

      (5)  Odluka Vijeća 2012/387/EU od 16. srpnja 2012. o produljenju razdoblja primjene odgovarajućih mjera iz Odluke 2011/492/EU (SL L 187, 17.7.2012., str. 1.).

      (6)  Odluka Vijeća 2013/385/EU od 15. srpnja 2013. o produljenju razdoblja primjene odgovarajućih mjera iz Odluke 2011/492/EU (SL L 194, 17.7.2013., str. 6.).

      (7)  Odluka Vijeća 2014/467/EU od 14. srpnja 2014. o produljenju važenja Odluke Vijeća 2011/492/EU i suspenziji primjene odgovarajućih mjera iz te odluke (SL L 212, 18.7.2014., str. 12.).

      PRILOG

         Pismo Unije tijelima Gvineje Bisau

      NJ.E. predsjednik Republike Gvineje Bisau,
      NJ.E. predsjednik Vlade Republike Gvineje Bisau,
      Poštovani,
      Europska unija (EU) vrlo je zadovoljna postignućima Gvineje Bisau u protekloj godini. U zemlji se dogodio preokret kada su održani mirni i vjerodostojni opći izbori u travnju i svibnju 2014. kojima su uspostavljena demokratski izabrana tijela kao i vlada u koju su uključene sve strane, za koju vjerujemo da je predana obnovi zemlje, jačanju njezinih demokratskih institucija i napretku u području društveno-političke stabilnosti i gospodarskog razvoja.
      S obzirom na ponovnu uspostavu ustavnog poretka i napredak ostvaren u odnosu na obveze Gvineje Bisau na temelju članka 96. Sporazuma iz Cotonoua kao i Vaše napore da se te obveze nastave ispunjavati provedbom potrebnih reformi i poduzimanjem odgovarajućeg djelovanja, zadovoljstvo nam je obavijestiti Vas da su mjere koje su od 2011. ograničavale opseg razvojne suradnje EU-a s Gvinejom Bisau stavljene izvan snage. Stoga ponovno započinjemo, u punom opsegu, našu suradnju s Vašom zemljom.
      Budući da se Gvineja Bisau i dalje suočava s mnogim političkim i društveno-gospodarskim izazovima, željeli bismo Vas potaknuti da ostanete ujedinjeni i nastavite s Vašim naporima za jačanje demokratskih institucija, da temeljito reformirate sektor sigurnosti, ojačate vladavinu prava, borite se protiv korupcije, nekažnjavanja i trgovine drogom te da promičete održivi razvoj. EU je uz Vas i podržava sve napore poduzete u tom smjeru.
      Naime, ukidanje odgovarajućih mjera donesenih na temelju članka 96. Sporazuma iz Cotonoua omogućuje nam da Vam pomognemo u organiziranju okruglog stola o Gvineji Bisau 25. ožujka 2015. u Bruxellesu te da u potpunosti doprinesemo njegovu uspjehu.
      Osim toga, nastavit ćemo, zajedno s Vašom vladom, fazu savjetovanja i pripreme 11. Europskog razvojnog fonda s ciljem što ranijeg potpisivanja nacionalnog okvirnog programa koji će Vam pružiti potporu u provedbi Vašeg ambicioznog programa reformi.
      Naposljetku, veselimo se ne samo ponovnoj uspostavi potpune suradnje s Gvinejom Bisau putem razvojne suradnje, nego i jačanju našeg političkog dijaloga na temelju članka 8. Sporazuma iz Cotonoua.

         S poštovanjem,

               Za Vijeće

            F. MOGHERINI

               Visoka predstavnica Europske unije za vanjske poslove i sigurnosnu politiku

               Za Komisiju

            N. MIMICA

               Povjerenik


title: Odluka (EU) 2017/935 Europske središnje banke оd 16. studenoga 2016. o prenošenju ovlasti za donošenje odluka o sposobnosti i primjerenosti te procjeni zahtjeva za sposobnost i primjerenost (ESB/2016/42)

text:
               1.6.2017

               HR

               Službeni list Europske unije

               L 141/21

         ODLUKA (EU) 2017/935 EUROPSKE SREDIŠNJE BANKE
   оd 16. studenoga 2016.
   o prenošenju ovlasti za donošenje odluka o sposobnosti i primjerenosti te procjeni zahtjeva za sposobnost i primjerenost (ESB/2016/42)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 4. stavak 1. točku (e),
   uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (2), a posebno njezin članak 4.,
   budući da:

               (1)

               Europska središnja banka (ESB) kao nadležno tijelo za značajne nadzirane subjekte, odgovorna je za osiguravanje, u skladu s člankom 4. stavkom 1. točkom (e) Uredbe (EU) br. 1024/2013 i člancima 93. i 94. Uredbe (EU) br. 468/2014 Europske središnje banke (ESB/2014/17) (3), da članovi upravljačkih tijela tih subjekata udovoljavaju zahtjevima za sposobnost i primjerenost.

               (2)

               Članak 91. Direktive 2013/36/EU Europskog parlamenta i Vijeća (4) zahtijeva da: (a) članovi upravljačkih tijela nadziranih subjekata moraju u svakom trenutku imati dobar ugled i posjedovati dostatno znanje, vještine i iskustvo za obavljanje svojih dužnosti te da upravljačko tijelo kao cjelina mora posjedovati odgovarajuće kolektivno znanje, vještine i iskustvo da bi bilo u mogućnosti razumjeti djelatnosti institucije; (b) svi članovi upravljačkog tijela moraju posvetiti dovoljno vremena izvršavanju svojih funkcija u instituciji i, uzimajući u obzir pojedinačne okolnosti i vrstu, opseg i složenost poslova institucije, broj direktorskih funkcija koje svaki član obavlja ne smije premašiti određeni broj; (c) svaki član upravljačkog tijela mora djelovati iskreno, pošteno i neovisno; te (d) nadzirani subjekti moraju uspostaviti politiku za promicanje raznolikosti upravljačkog tijela.

               (3)

               U skladu s člankom 4. stavkom 3. Uredbe (EU) br. 1024/2013, ESB mora, pri provođenju svojih nadzornih zadaća, primjenjivati mjerodavno pravo Unije, a kada se ono sastoji od direktiva, mora primjenjivati nacionalno zakonodavstvo kojim su te direktive prenesene. ESB je također podvrgnut regulatornim i provedbenim tehničkim standardima koje je izradilo Europsko nadzorno tijelo za bankarstvo (EBA) i donijela Europska komisija u skladu s člancima 10. i 15. Uredbe (EU) br. 1093/2010 Europskog parlamenta i Vijeća (5). ESB mora uložiti sve potrebne napore za usklađivanje sa smjernicama i preporukama EBA-e temeljem članka 16. Uredbe (EU) br. 1093/2010 i s Europskim priručnikom za nadzor koji je pripremila EBA u skladu s tom Uredbom.

               (4)

               U skladu sa Smjernicom EBA/GL/2012/06 Europskog nadzornog tijela za bankarstvo (6), pri procjeni primjerenosti člana, osim kriterija koji se odnose na ugled i iskustvo člana, trebaju se također uzeti u obzir kriteriji koji su bitni za funkcioniranje upravljačkog tijela. Procjena bi trebala uključiti moguće sukobe interesa članova, njihovu sposobnost da posvete dovoljno vremena, sposobnost da neovisno izvršavaju svoje dužnosti bez nepotrebnog utjecaja drugih osoba, sastav upravljačkog tijela u cjelini i kolektivno znanje i stručnost koji se od njega zahtijevaju. To je bez utjecaja na procjenu provedbe pravila upravljanja institucije za potrebe članka 88. Direktive 2013/36/EU.

               (5)

               Pored nacionalnog propisa kojim se prenosi članak 91. Direktive 2013/36/EU, odluka ESB-a o sposobnosti i primjerenosti trebala bi također osigurati usklađenost sa zahtjevima utvrđenim u drugim primjenjivom nacionalnom pravom. Stoga bi trebalo provesti procjenu može li odluka biti donesena putem prenesenih ovlasti ne dovodeći u pitanje procjenu ispunjavanja zahtjeva za sposobnost i primjerenost utvrđenih u primjenjivom pravu.

               (6)

               Od ESB-a kao nadležnog tijela zahtijeva se donošenje značajnog broja odluka o sposobnosti i primjerenosti svake godine. Radi olakšavanja postupka donošenja odluka, potrebna je odluka o prenošenju ovlasti u odnosu na donošenje takvih odluka. Sud Europske unije prepoznao je da je prenošenje ovlasti neophodno radi omogućavanja instituciji od koje se zahtijeva donošenje značajnog broja odluka da obavlja svoje dužnosti. Slično tomu, Sud Europske unije prepoznao je potrebu osiguravanja da tijela nadležna za donošenje odluka mogu djelovati po načelu svojstvenom svim institucionalnim sustavima (7).

               (7)

               Prenošenje ovlasti za donošenje odluka trebalo bi biti ograničeno i razmjerno, a opseg prenošenja jasno utvrđen.

               (8)

               Odluka (EU) 2017/933 (ESB/2016/40) utvrđuje postupak koji je potrebno poštovati za donošenje odluka o prenošenju ovlasti u vezi s nadzorom i osobe kojima se mogu prenijeti ovlasti za donošenje odluka. Ta Odluka ne utječe na izvršavanje ESB-ovih nadzornih zadaća i bez utjecaja je na nadležnost Nadzornog odbora za predlaganje potpunih nacrta odluka Upravnom vijeću.

               (9)

               Kada nisu ispunjeni kriteriji za donošenje delegirane odluke, kako su utvrđeni u ovoj Odluci, odluke o sposobnosti i primjerenosti potrebno je donijeti u skladu s postupkom nepodnošenja prigovora iz članka 26. stavka 8. Uredbe (EU) br. 1024/2013 i člankom 13.g Odluke ESB/2004/2 Europske središnje banke (8).

               (10)

               Ako se smatra da član ne ispunjava zahtjeve za sposobnost i primjerenost, odluku o sposobnosti i primjerenosti ne bi trebalo donijeti putem delegirane odluke nego u skladu s postupkom neisticanja prigovora. Stoga je potrebno osigurati dovoljno vremena za postupak neisticanja prigovora u slučajevima kada nije moguće unaprijed utvrditi može li se donijeti delegirana odluka. Iz tog razloga, ako nacionalno nadležno tijelo ne dostavi ESB-u nacrt delegirane odluke 20 radnih dana prije isteka roka za donošenje odluke o sposobnosti i primjerenosti temeljem primjenjivog nacionalnog prava, odluku je potrebno donijeti temeljem postupka neisticanja prigovora. Nadalje, ako voditelji radnih jedinica imaju nedoumica o tome jesu li ispunjeni zahtjevi za sposobnost i primjerenost od strane člana zbog nedovoljnih informacija koje je dostavilo nacionalno nadležno tijelo ili zbog složenosti procjene, trebalo bi ponovno koristiti postupak neisticanja prigovora.

         DONIJELO JE OVU ODLUKU:
   Članak 1.
   Definicije
   Za potrebe ove Odluke primjenjuju se sljedeće definicije:

               1.

               „zahtjevi za sposobnost i primjerenost” znači zahtjevi koje u svako doba mora ispunjavati član upravljačkog tijela značajnog nadziranog subjekta u skladu s člankom 91. Direktive 2013/36/EU i bilo kojim drugim primjenjivim pravom;

               2.

               „odluka o sposobnosti i primjerenosti” znači oduka ESB-a kojom se utvrđuje ispunjava li pojedina osoba zahtjeve za sposobnost i primjerenost;

               3.

               „primjenjivo pravo” znači mjerodavno pravo Unije u smislu članka 4. stavka 3. Uredbe (EU) br. 1024/2013 i svako nacionalno pravo koje je mjerodavno za procjenu zahtjeva za sposobnost i primjerenost;

               4.

               „država članica sudionica” znači država članica sudionica kako je definirana u članku 2. točki 1. Uredbe (EU) br. 1024/2013;

               5.

               „značajni nadzirani subjekt” znači značajni nadzirani subjekt kako je definiran u članku 2. točki 16. Uredbe (EU) br. 468/2014 (ESB/2014/17);

               6.

               „nadzirani subjekt” znači nadzirani subjekt kako je definiran u članku 2. točki 20. Uredbe (EU) br. 468/2014 (ESB/2014/17);

               7.

               „značajna nadzirana grupa” znači značajna nadzirana grupa kako je definirana u članku 2. točki 22. Uredbe (EU) br. 468/2014 (ESB/2014/17);

               8.

               „delegirana odluka” znači odluka donesena na temelju prenošenja ovlasti od strane Upravnog vijeća u skladu s Odlukom (EU) 2017/933 (ESB/2016/40);

               9.

               „upravljačko tijelo” znači upravljačko tijelo kako je definirano člankom 3. stavkom 1. točkom 7. Direktive 2013/36/EU u skladu s njezinim člankom 3. stavkom 2.;

               10.

               „član” znači predloženi ili imenovani član upravljačkog tijela ili, ako je primjenjivo, predloženi ili imenovani nositelj ključnih funkcija kako je definiran u skladu s primjenjivim pravom;

               11.

               „voditelji radnih jedinica” znači voditelji radnih jedinica ESB-a kojima je prenesena ovlast za zajedničko donošenje odluka o sposobnosti i primjerenosti;

               12.

               „nacionalno nadležno tijelo” znači nadležno tijelo kako je definirano člankom 2. točkom 2. Uredbe (EU) br. 1024/2013;

               13.

               „postupak neisticanja prigovora” znači postupak utvrđen člankom 26. stavkom 8. Uredbe (EU) br. 1024/2013 i kako je dalje razrađen u članku 13.g Odluke ESB/2004/2;

               14.

               „Priručnik za procjenu sposobnosti i primjerenosti” znači dokument s ovim nazivom, donesen i povremeno izmijenjen, u skladu s postupkom neisticanja prigovora i objavljen na internetskim stranicama ESB-a, koji sadrži smjernice o tome kako treba provoditi procjenu sposobnosti i primjerenosti;

               15.

               „kreditna institucija” znači kreditna institucija kako je definirana u članku 4. stavku 1. točki 1. Uredbe (EU) br. 575/2013 Europskog parlamenta i Vijeća (9).

         Članak 2.
   Prenošenje odluka o sposobnosti i primjerenosti
   1.   U skladu s člankom 4. Odluke (EU) 2017/933 (ESB/2016/40), Upravno vijeće ovime prenosi ovlast donošenja odluka o sposobnosti i primjerenosti voditeljima radnih jedinica imenovanim od strane Izvršnog odbora u skladu s člankom 5. te Odluke.
   2.   Voditelji radnih jedinica donose delegirane odluke u skladu s ovom Odlukom i primjenjivim pravom.
   Članak 3.
   Opseg prijenosa ovlasti
   1.   Odluka o sposobnosti i primjerenosti ne može se donijeti putem delegirane odluke ako je odgovarajući nadzirani subjekt jedan od sljedećih:

               (a)

               nadzirani subjekt na najvišoj razini konsolidacije značajne nadzirane grupe unutar država članica sudionica;

               (b)

               kreditna institucija s najvećom ukupnom vrijednošću imovine u značajnoj nadziranoj grupi, ako se ovaj subjekt razlikuje od subjekta iz točke (a);

               (c)

               značajni nadzirani subjekt koji nije dio značajne nadzirane grupe.

         2.   Odluka o sposobnosti i primjerenosti ne donosi se putem delegirane odluke ako odluka o sposobnosti i primjerenosti:

               (a)

               utvrđuje da član ne ispunjava zahtjeve za sposobnost i primjerenost; ili

               (b)

               sadrži uvjete, osim ako su ti uvjeti potrebni radi osiguravanja da član ispunjava zahtjeve za sposobnost i primjerenost i ako su dogovoreni u pisanom obliku.

         3.   Odluka o sposobnosti i primjerenosti ne donosi se putem delegirane odluke ako se, na temelju informacija dostavljenih ESB-u:

               (a)

               protiv člana trenutno vodi kazneni postupak pred sudom ili je optužen za kazneno djelo pred prvostupanjskim sudom ili sudom koji odlučuje u posljednjem stupnju; ili

               (b)

               u vezi s članom provodila ili se trenutno provodi istraga, ili se protiv njega vodi ovršni postupak ili traje administrativna sankcija ili mu je izrečena administrativna sankcija, zbog nepostupanja u skladu s propisima kojima se uređuju financijske usluge ili regulatornim odredbama.

         4.   Odluka o sposobnosti i primjerenosti ne donosi se putem delegirane odluke:

               (a)

               ako nacionalno nadležno tijelo ne dostavi ESB-u nacrt delegirane odluke 20 radnih dana prije isteka roka za donošenje odluke o sposobnosti i primjerenosti na temelju primjenjivog prava; ili

               (b)

               ako se zbog nedovoljnih informacija ili složenost procjene zahtijeva da se odluka o sposobnosti i primjerenosti donese temeljem postupka neisticanja prigovora.

         5.   Ako se, sukladno stavcima od 1. do 4. odluka o sposobnosti i primjerenosti ne može donijeti putem delegirane odluke, donosi se u skladu s primjenjivim pravom i postupkom neisticanja prigovora.
   6.   Za potrebe stavaka od 2. do 4., ako se procjena zahtjeva za sposobnost i primjerenost odnosi na više od jednog člana upravljačkog tijela, a odluka se ne može donijeti putem delegirane odluke u odnosu na jednog ili više njih, procjena ima za posljedicu donošenje dviju odluka o sposobnosti i primjerenosti. Jedna odluka donosi se u skladu s primjenjivim pravom i postupkom neisticanja prigovora, a druga putem delegirane odluke.
   Članak 4.
   Procjena sposobnosti i primjerenosti
   Procjena zahtjeva za sposobnost i primjerenost provodi se u skladu s primjenjivim pravom uzimajući u obzir Priručnik za procjenu sposobnosti i primjerenosti (poglavlje o kriterijima procjene) koji obuhvaća sljedeće kriterije:

               (a)

               iskustvo. Član mora imati dovoljno znanja, vještina i iskustva za ispunjavanje svojih funkcija;

               (b)

               ugled. Član mora u svako doba imati dobar ugled radi osiguravanja dobrog i razboritog upravljanja nadziranim subjektom. Na procjenu dobrog ugleda ne primjenjuje se načelo razmjernosti;

               (c)

               mogući sukob interesa i neovisnost. Član mora biti u mogućnosti djelovati neovisno. Procjena mogućih sukoba interesa i neovisnosti uključuje procjenu pravila upravljanja nadziranog subjekta za otkrivanje, smanjivanje, upravljanje ili sprječavanje sukoba interesa;

               (d)

               mogućnost posvećivanja dovoljno vremena. Član mora biti u mogućnosti odvojiti dovoljno vremena za obavljanje svojih funkcija u nadziranom subjektu. Na procjenu mogu utjecati različiti čimbenici, kao što su broj direktorskih položaja koje svaki član obavlja, priroda, opseg i složenost aktivnosti nadziranog subjekta i druge relevantne obveze;

               (e)

               kolektivna prikladnost. Članovi se procjenjuju u odnosu na zahtjeve kolektivne prikladnosti u vrijeme njihove prvotne procjene sposobnosti i primjerenosti, uzimajući u obzir nadzor upravljanja nadziranim subjektom u tijeku, jednako kao i samoprocjenu upravljačkog tijela, posebno u odnosu na njegov sastav i potrebe kolektivne prikladnosti.

         Članak 5.
   Prijelazna odredba
   Ova se Odluka ne primjenjuje na prijedloge za donošenje odluke o sposobnosti i primjerenosti dostavljene ESB-u od strane nacionalnog nadležnog tijela prije stupanja na snagu ove Odluke.
   Članak 6.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Frankfurtu na Majni 16. studenoga 2016.

            Predsjednik ESB-a

         Mario DRAGHI

      (1)  SL L 287, 29.10.2013., str. 63.

      (2)  Vidjeti stranicu 14. ovoga Službenog lista.

      (3)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1).

      (4)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

      (5)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).

      (6)  Smjernice EBA/GL/2012/06 Europskog nadzornog tijela za bankarstvo od 22. studenoga 2012. o procjeni prikladnosti članova upravljačkog tijela i nositelja ključnih funkcija.

      (7)  Presude Suda od 23. rujna 1986., AKZO Chemie BV i AKZO Chemie UK Ltd protiv Komisije, 5/85, ECLI:EU:C:1986:328, točka 37. i od 26. svibnja 2005., Carmine Salvatore Tralli protiv ESB-a, C-301/02 P, ECLI:EU:C:2005:306, točka 59.

      (8)  Odluka ESB/2004/2 od 19. veljače 2004. o donošenju Poslovnika Europske središnje banke (SL L 80, 18.3.2004., str. 33.).

      (9)  Uredba (EU) br. 575/2013 Europskog parlamenta i vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).


title: Odluka Vijeća (ZVSP) 2017/915 od 29. svibnja 2017. o aktivnostima Unije za širenje suradnje u cilju potpore provedbi Ugovora o trgovini oružjem

text:
               30.5.2017

               HR

               Službeni list Europske unije

               L 139/38

         ODLUKA VIJEĆA (ZVSP) 2017/915
   od 29. svibnja 2017.
   o aktivnostima Unije za širenje suradnje u cilju potpore provedbi Ugovora o trgovini oružjem
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Ugovor o trgovini oružjem („UTO”) koji je donijela Opća skupština UN-a 2. travnja 2013. UTO je zatim otvoren za potpisivanje 3. lipnja 2013. te je stupio na snagu 24. prosinca 2014. Sve države članice stranke su UTO-a.

               (2)

               Cilj Ugovora jest uspostava najviših mogućih zajedničkih međunarodnih standarda za uređenje zakonite trgovine konvencionalnim oružjem te sprečavanje i iskorjenjivanje njegova preusmjeravanja. Ključni su izazovi u pogledu ugovora njegova učinkovita provedba od strane država stranaka te univerzalnost, imajući na umu da je uređivanje međunarodne trgovine oružjem prema definiciji globalni pothvat. Kako bi doprinijela rješavanju tih izazova, Vijeće je 16. prosinca 2013. donijelo Odluku 2013/768/ZVSP (1), proširivši time portfelj pomoći u kontroli izvoza Unije aktivnostima specifičnima za UTO.

               (3)

               Aktivnosti koje se provode u okviru Odluke 2013/768/ZVSP odnose se na šesnaest zemalja korisnica i obuhvaćaju širok raspon područja važnih za uspostavu i razvoj nacionalnog sustava za kontrolu prijenosa oružja kao što je propisano UTO-om. Suradnja je započela obećavajuće s nizom zemalja koje nikada prije nisu bile obuhvaćene okvirom aktivnosti Unije za pomoć u vezi s kontrolom izvoza, održavajući time globalnu narav UTO-a. Stoga je preporučljivo daljnje postupanje u vezi s tom podskupinom zemalja kako bi se osigurao kontinuiran napredak te kako bi ih se potaknulo da same poduzimaju aktivnosti u cilju širenja regionalne suradnje.

               (4)

               Osim nastavka aktivnosti sa zemljama korisnicama obuhvaćenima Odlukom 2013/768/ZVSP, preporuča se pristup usmjeren na potražnju, pri čemu bi se aktivnosti za pomoć mogle pokrenuti na zahtjev zemalja koje su utvrdile da imaju potrebe u pogledu provedbe UTO-a. Takav pristup pokazao se poštenim i uspješnim u pružanju pomoći zemljama koje su putem svojih zahtjeva za pomoć Unije izrazile predanost i preuzimanje odgovornosti u vezi s UTO-om. Ovom se Odlukom stoga zadržava određeni broj aktivnosti koje će biti dostupne na zahtjev.

               (5)

               Pomoć Unije na temelju Odluke Vijeća (ZVSP) 2015/2309 (2) odnosi se na niz zemalja u bliskom istočnom i južnom susjedstvu Unije. Unija dugi niz godina pruža pomoć u kontroli izvoza robe dvojne namjene u okviru svog Instrumenta za doprinos stabilnosti i miru kojim se podupire razvoj pravnih okvira i institucionalnih kapaciteta za uspostavu i provođenje učinkovitih kontrola izvoza robe dvojne namjene. Putem instrumenta za doprinos stabilnosti i miru i Zajedničke akcije Vijeća 2006/419/ZVSP (3), Zajedničke akcije Vijeća 2008/368/ZVSP (4) te Odluke Vijeća 2013/391/ZVSP (5) Unija također podupire provedbu Rezolucije Vijeća sigurnosti Ujedinjenih naroda (RVSUN) 1540 (2004) kojim se reguliraju učinkovite kontrole prijenosa robe povezane s oružjem za masovno uništenje.
               Kontrolama razvijenima za provedbu RRVSUN-a 1540(2004) i onima u okviru programâ Unije za pomoć u kontroli izvoza robe dvojne namjene doprinosi se ukupnom kapacitetu za učinkovitu provedbu UTO-a jer se zakoni, administrativni postupci i agencije zadužene za kontrolu izvoza robe dvojne namjene često preklapaju s onima zaduženima za kontrolu izvoza konvencionalnog oružja. Zato je izuzetno važno osigurati blisku suradnju u aktivnostima u vezi s kontrolom izvoza robe dvojne namjene i aktivnostima za potporu provedbe UTO-a.

               (6)

               Zbog ukupnog velikog broja aktivnosti predviđenih ovom Odlukom opravdana je upotreba dvaju provedbenih subjekata kako bi se opterećenje moglo učinkovito dijeliti. Vijeće i Komisija povjerili su provedbu prethodnih projekata povezanih s kontrolom izvoza njemačkom Saveznom uredu za gospodarstvo i kontrolu izvoza (BAFA). BAFA je u skladu s time razvila veliki korpus znanja i stručnosti. Agencija Expertise France nadležna je za projekte EU-a na razini ravnopravnih partnera (P2P) u vezi s robom dvojne namjene, koji se financiraju u okviru Instrumenta za doprinos stabilnosti i miru. Svojom ulogom u provedbi ove Odluke Vijeća pomoći će osigurati odgovarajuću koordinaciju s projektima u vezi s robom dvojne namjene,

         DONIJELO JE OVU ODLUKU:
   Članak 1.
   1.   U svrhu potpore učinkovitoj provedbi Ugovora i univerzalizaciji UTO-a Unija poduzima aktivnosti sa sljedećim ciljevima:

               (a)

               podupiranje niza država u svrhu jačanja njihovih sustava za kontrolu prijenosa oružja kako bi se omogućila učinkovita provedba UTO-a;

               (b)

               jačanje svijesti o UTO-u i jačanje osjećaja odgovornosti za njega na nacionalnoj i regionalnoj razini i od strane nacionalnih i regionalnih tijela te dionika civilnog društva.

         2.   Kako bi se postigli ciljevi iz stavka 1., Unija poduzima sljedeće projektne aktivnosti:

               (a)

               pomaganje zemljama korisnicama u pripremanju, ažuriranju i provedbi, prema potrebi, relevantnih zakonodavnih i administrativnih mjera za uspostavljanje i razvijanje učinkovitog sustava kontrole prijenosa oružja u skladu sa zahtjevima UTO-a;

               (b)

               jačanje stručnog znanja i kapaciteta zemalja korisnica u odnosu na službenike za izdavanje dozvola i provođenje, osobito putem razmjene najboljih praksi, obuke i pristupa izvorima relevantnih informacija kako bi se osigurala odgovarajuća primjena i provedba kontrola prijenosa oružja;

               (c)

               promicanje transparentnosti u međunarodnoj trgovini oružjem na temelju zahtjeva UTO-a povezanih s transparentnošću;

               (d)

               promicanje održivog poštovanja UTO-a od strane zemalja korisnica i njihovih susjeda u vezi sa sudjelovanjem relevantnih nacionalnih i regionalnih dionika, kao što su to nacionalni parlamenti, nadležne regionalne organizacije i predstavnici civilnog društva s dugoročnim interesom za praćenje učinkovite provedbe UTO-a.

         Detaljan opis projektnih aktivnosti iz ovog stavka naveden je u Prilogu.
   Članak 2.
   1.   Visoki predstavnik Unije za vanjske poslove i sigurnosnu politiku („Visoki predstavnik”) odgovoran je za provedbu ove Odluke.
   2.   Tehničku provedbu projektnih aktivnosti iz članka 1. stavka 2. organiziraju BAFA i agencija Expertise France.
   3.   BAFA i Expertise France izvršavaju svoje zadaće pod nadležnošću Visokog predstavnika. U tu svrhu Visoki predstavnik sklapa potrebne aranžmane s BAFA-om i agencijom Expertise France.
   Članak 3.
   1.   Referentni financijski iznos za provedbu projektnih aktivnosti iz članka 1. stavka 2. iznosi 7 178 924,36 EUR. Ukupni procijenjeni proračun čitavog projekta iznosi 8 368 151,36 EUR. Dio tog procijenjenog proračuna koji nije obuhvaćen referentnim iznosom sufinanciraju Vlada Savezne Republike Njemačke i agencija Expertise France.
   2.   Rashodima koji se financiraju iz referentnog iznosa određenog u stavku 1. upravlja se u skladu s postupcima i pravilima koji se primjenjuju na proračun Unije.
   3.   Komisija nadzire pravilno upravljanje rashodom iz stavka 1. U tu svrhu ona sklapa potrebne sporazume o financiranju s BAFA-om i agencijom Expertise France. Tim sporazumima o financiranju utvrđuje se da BAFA i Expertise France osiguravaju vidljivost doprinosa Unije, u skladu s njegovom veličinom.
   4.   Komisija nastoji sklopiti sporazume o financiranju iz stavka 3. što je prije moguće nakon stupanja na snagu ove Odluke. Ona obavješćuje Vijeće o svim poteškoćama u tom procesu i o datumu sklapanja sporazuma o financiranju.
   Članak 4.
   1.   Visoki predstavnik izvješćuje Vijeće o provedbi ove Odluke na temelju redovitih izvješća koja pripremaju provedbeni subjekti. Izvješća predstavljaju temelj za ocjenjivanje koje provodi Vijeće.
   2.   Komisija dostavlja podatke o financijskim aspektima provedbe projektnih aktivnosti iz članka 1. stavka 2.
   Članak 5.
   Ova Odluka stupa na snagu na dan donošenja.
   Ona prestaje vrijediti 36 mjeseci nakon datuma sklapanja sporazumâ o financiranju iz članka 3. stavka 3. ili šest mjeseci nakon dana njezina donošenja ako se ti sporazumi o financiranju. ne sklope unutar tog razdoblja.

      Sastavljeno u Bruxellesu 29. svibnja 2017.

            Za Vijeće

            Predsjednik

         C. CARDONA

      (1)  Odluka Vijeća 2013/768/ZVSP оd 16. prosinca 2013. o aktivnostima EU-a za potporu provedbe Ugovora o trgovini oružjem u okviru Europske sigurnosne strategije (SL L 341, 18.12.2013., str. 56.).

      (2)  Odluka Vijeća (ZVSP) 2015/2309 od 10. prosinca 2015. o promicanju učinkovitih kontrola izvoza oružja (SL L 326, 11.12.2015., str. 56.).

      (3)  Zajednička akcija Vijeća 2006/419/ZVSP od 12. lipnja 2006. kao potpora provedbi Rezolucije Vijeća sigurnosti Ujedinjenih naroda 1540 (2004.) i u okviru provedbe Strategije EU-a za sprečavanje širenja oružja za masovno uništavanje (SL L 165, 17.6.2006., str. 30.).

      (4)  Zajednička akcija Vijeća 2008/368/ZVSP od 14. svibnja 2008. kao potpora provedbi Rezolucije Vijeća sigurnosti Ujedinjenih naroda 1540 (2004.) i u okviru provedbe Strategije EU-a za sprečavanje širenja oružja za masovno uništavanje (SL L 127, 15.5.2008., str. 78.).

      (5)  Odluka Vijeća 2013/391/ZVSP od 22. srpnja 2013. o potpori praktičnoj provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke (SL L 198, 23.7.2013., str. 40.).

      PRILOG
      1.   Kontekst i obrazloženje za potporu Unije
      Ova se Odluka temelji na prethodnim odlukama Vijeća kojima se podupire proces UN-a koji vodi do Ugovora o trgovini oružjem („UTO”) i promicanje njegove učinkovite provedbe i univerzalizacije (1). UTO je donijela Glavna skupština UN-a 2. travnja 2013. te je stupio na snagu 24. prosinca 2014.
      Cilj je UTO-a „uspostava najviših mogućih zajedničkih međunarodnih standarda za uređenje ili poboljšanje uređenja međunarodne trgovine konvencionalnim oružjem, sprečavanje i iskorjenjivanje nezakonite trgovine konvencionalnim oružjem te sprečavanje njegova preusmjeravanja”. Njegova svrha jest „doprinos međunarodnom i regionalnom miru, sigurnosti i stabilnosti; smanjenje ljudske patnje i promicanje suradnje, transparentnosti i odgovornog djelovanja država stranaka koje sudjeluju u međunarodnoj trgovini konvencionalnim oružjem, jačajući time povjerenje među državama strankama”. Cilj i svrha UTO-a stoga se slažu s općom ambicijom Unije u odnosu na vanjsku i sigurnosnu politiku, kako je sadržana u članku 21. Ugovora u Europskoj uniji.
      Nakon donošenja UTO-a u 2013. glavni izazovi sada leže u njegovoj učinkovitoj provedbi i univerzalizaciji.
      Pomoć i suradnja u području kontrole izvoza ključni su za rješavanje tih izazova i stoga čine središnje elemente ove Odluke. S obzirom na pomoć u kontroli izvoza, ovom Odlukom obuhvaćene su određene partnerske zemlje te je ostavljen prostor za moguću pomoć novim zemljama koje to zatraže.
      U odnosu na devet određenih partnerskih zemalja (Senegal, Burkina Faso, Gana, Filipini, Gruzija, Peru, Jamajka, Kolumbija, Kostarika), ovom se Odlukom predviđa daljnji razvoj suradnje pokrenute prvom fazom aktivnosti za potporu provedbe financiranih Odlukom 2013/768/ZVSP.
      U pogledu područja primjene za zemlje korisnice koje upute zahtjev, ova se Odluka temelji na istim dokazanim aktivnostima koje se provode u skladu s Odlukom 2013/768/ZVSP, a to su:

                  —

                  namjenski programi pomoći za pomoć zemljama korisnicama na prilagođen i dalekosežan način kako bi se ispunili zahtjevi UTO-a. Pomoć će se osmisliti prema planu pomoći koji se treba dogovoriti sa zemljama korisnicama i u kojem će se odrediti prioriteti djelovanja, osigurati jačanje lokalnog osjećaja odgovornosti i, prema potrebi, iskazati predanost ratifikaciji UTO-a,

                  —

                     ad hoc aktivnosti za pomoć zemljama korisnicama s ograničenim i jasno određenim potrebama. Te ad hoc aktivnosti za pomoć omogućit će Uniji da na fleksibilan i reaktivan način odgovori na zahtjeve za pomoć.

            Naposljetku, u vezi s izazovom univerzalizacije UTO-a, ova Odluka uključuje komponentu regionalne suradnje kojom se sudjelovanje devet određenih partnerskih zemalja nadograđuje sudjelovanjem većine relevantnih regionalnih organizacija. Još jedna uporišna točka za potporu univerzalizaciji jest suradnja u okviru godišnje konferencije država stranaka UTO-a.
      Ovom Odlukom stoga se pruža sveobuhvatan skup aktivnosti za pomoć i širenje suradnje kako bi se doprinijelo rješavanju izazova učinkovite provedbe i univerzalizacije. Ona se temelji na rezultatima i iskustvima stečenim u ranijoj fazi financiranoj Odlukom 2013/768/ZVSP te pokazuje trajnu i predanu potporu UTO-u od strane Unije i njezinih država članica.
      2.   Opći ciljevi
      Glavni cilj ove Odluke jest pružanje potpore nizu država u jačanju njihovih sustava za kontrolu prijenosa oružja u svrhu učinkovite provedbe UTO-a i promicanja njegove univerzalizacije. Preciznije, djelovanje Unije omogućit će:

                  (a)

                  jačanje kapaciteta i stručnosti zemalja korisnica za kontrolu prijenosa oružja;

                  (b)

                  dodatno jačanje svijesti i osjećaja odgovornosti relevantnih dionika, kao što su nadležne regionalne organizacije, nacionalni parlamenti i predstavnici civilnog društva koji su zainteresirani za dugoročnu učinkovitost provedbe UTO-a;

                  (c)

                  suradnju s drugim zemljama s ciljem potpore univerzalizaciji i učinkovitoj provedbi UTO-a.

            3.   Opis projektnih aktivnosti
      3.1.   Povećanje skupine stručnjaka uspostavljene Odlukom 2013/768/ZVSP
      3.1.1.   Cilj projekta
      Skupina stručnjaka uspostavljena Odlukom 2013/768/ZVSP osigurala je dobro utvrđene, kompetentne i pouzdane resurse za primjerenu potporu aktivnostima pomoći. Na temelju stečenog iskustva, sada je potrebno skupinu povećati u smislu broja stručnjaka i raznolikosti njihove stručnosti te vrste stručnjaka, uključivanjem, primjerice, nevladinih stručnjaka; potrebno je poticati njihovo dugoročno sudjelovanje u zemljama korisnicama; te osmisliti komponentu „obuke za voditelje obuke” unutar skupine.
      3.1.2.   Opis projekta
      Provedbeni subjekti radit će na povećanju broja stručnjaka, osiguravajući široku zemljopisnu zastupljenost i raspon stručnog znanja, koliko je god to moguće. Trebali bi osobito poticati sudjelovanje stručnjaka iz zemalja koje su nedavno uspješno razvile nacionalne sustave za kontrolu prijenosa oružja, uključujući one razvijene u vezi s primljenom međunarodnom pomoći. Provedbeni subjekti redovito izvješćuje Radnu skupinu Vijeća za izvoz konvencionalnog oružja (COARM) o skupini, njezinu sastavu i sposobnosti da preuzme radno opterećenje koje proizlazi iz aktivnosti predviđenih ovom Odlukom. COARM može, prema potrebi, odlučiti o korektivnim mjerama.
      Sveukupno stručno znanje skupine stručnjaka trebalo bi obuhvaćati puni opseg nacionalnog sustava za kontrolu prijenosa oružja, a osobito pravna pitanja, izdavanje dozvola, carine/provođenje, razinu svijesti, kazneni progon/sankcije, izvještavanje/transparentnost.
      3.1.2.1.   Stručnjaci
      Provedbeni subjekti osigurat će da zapošljavanje stručnjaka bude provedeno na pošten i transparentan način, a u pogledu stručnjaka Unije u potpunosti će se koristiti popisom stručnjaka za širenje suradnje Unije, za čiju se distribuciju i ažuriranje brine Radna skupina COARM.
      3.1.2.2.   Sastanci stručnjaka
      Provedbeni subjekti sazvat će četiri dvodnevna sastanka stručnjaka (po dva sastanka za svaki od njih) za vrijeme razdoblja važenja ove Odluke. Sastanci će posebno biti usmjereni na to da se:

                  —

                  među stručnjacima razvije zajedničko razumijevanje izazova u vezi s potporom provedbi UTO-a i odgovorima na te izazove,

                  —

                  prema potrebi osmisle zajednički materijali koje bi stručnjaci upotrebljavali pri pružanju pomoći (kao što su priručnik i smjernice) kako bi savjeti koje pružaju stručnjaci bili dosljedni,

                  —

                  procijeni komponenta „obuke za voditelje obuke” (vidjeti 3.1.2.3.) i prema potrebi odluči o njezinim izmjenama.

            Dva sastanka, uključujući i početni sastanak, trebalo bi održati u Bruxellesu. Preostala dva sastanka održat će se na temelju lokacije provedbenog subjekta. Na svaki sastanak bit će pozvano do najviše 40 stručnjaka i to na temelju poštovanja geografske ravnoteže i uzimajući u obzir komponentu „obuke za voditelje obuke” (vidjeti 3.1.2.3.).
      3.1.2.3.   Komponenta „obuke za voditelje obuke”
      Ovom komponentom nastoji se poduprijeti obuku određenog broja stručnjaka iz zemalja korisnica kako bi im se omogućilo da nakon toga oni sami mogu na učinkovit način vršiti obuku svojih kolega. Provedbeni subjekti će, prema, potrebi, oglašavati komponentu „obuke za voditelje obuke” te će buduće voditelje obuke pronaći prilikom pokretanja aktivnosti za pomoć u zemljama korisnicama na temelju ove Odluke. Ti će službenici nakon toga biti registrirani u skupini stručnjaka i u skladu s time pozvani na sastanke stručnjaka navedene u 3.1.2.2.
      Komponenta „obuke za voditelje obuke” bit će održana trećeg, dodatnog, dana, odmah nakon sastanaka stručnjaka. Ona će okupljati buduće voditelje obuke i odgovarajući broj stručnjaka iz skupine stručnjaka koji će pružati obuku.
      U razdoblju između godišnjih sastanaka stručnjaka, i dodatne komponente tih sastanaka u obliku „obuke za voditelje obuke”, bit će poticani kontakti između stručnjaka za obuku i budućih voditelja obuke, a u zemljama korisnicama prema potrebi bi se moglo organizirati dodatne tečajeve za obuku usporedno s planiranim aktivnostima za pomoć (npr. poludnevne posebne radionice iz dijela 3.2.3.1.).
      Na svakom od tih tečajeva sudjelovat će najviše do 15 budućih voditelja obuke.
      Provedbeni subjekt zadužen za sastanak stručnjaka bit će odgovoran i za komponentu „obuke za voditelje obuke” koja je povezana s tim sastankom.
      3.2.   Daljnja pomoć dugoročnim partnerskim zemljama
      3.2.1.   Dugoročne partnerske zemlje
      Senegal, Burkina Faso, Gana, Filipini, Gruzija, Peru, Jamajka, Kolumbija, Kostarika.
      Provedbeni subjekti bit će zaduženi za sljedeće dugoročne partnerske zemlje:

                  —

                  BAFA: Gana; Gruzija; Peru; Jamajka; Kolumbija; Kostarika,

                  —

                  Expertise France: Senegal; Burkina Faso; Filipini.

            3.2.2.   Cilj projekta
      Odlukom 2013/768/ZVSP Uniji je omogućeno da s devet partnerskih zemalja iz dijela 3.2.1. započne suradnju utemeljenu na početnom planu. Dovršetak tog plana, potpun ili djelomičan, ukazao je na dodatne izazove s kojima se potrebno pozabaviti kako bi se postigao napredak u potpunijoj provedbi UTO-a. Stoga će biti potrebno predvidjeti određeni sveukupan broj dostupnih aktivnosti te ih dodijeliti ovisno o potrebama, interesima i apsorpcijskoj sposobnosti zemalja korisnica.
      3.2.3.   Opis projekta
      3.2.3.1.   Radionice u navedenim zemljama
      Za devet dugoročnih partnerskih zemalja bit će organizirano ukupno 45 dvodnevnih radionica u tim zemljama korisnicama i to kao nastavak na dosad uložen rad i dosad ostvarena postignuća na temelju Odluke 2013/768/ZVSP.
      3.2.3.2.   Studijski posjeti u državama članicama
      Kako bi se nadopunile aktivnosti koje se odvijaju u zemljama korisnicama, vladinim službenicima, službenicima za izdavanje dozvola i službenicima za izvršavanje zakona iz dugoročnih partnerskih zemljama na raspolaganju će biti do devet trodnevnih studijskih posjeta relevantnim tijelima država članica. Za organizaciju studijskih posjeta pobrinut će se provedbeni subjekt zadužen za dugoročnu partnersku zemlju koja obavlja studijski posjet (vidjeti točku 3.2.1.).
      S obzirom na visok potencijal koji imaju u pogledu obuke, ti studijski posjeti u načelu bi trebali biti namijenjeni budućim voditeljima obuke iz zemalja korisnica, odnosno službenicima iz zemalja korisnica koji sudjeluju u komponenti „obuke za voditelje obuke” iz točke 3.1.2.3.
      3.3.   Regionalna suradnja
      3.3.1.   Cilj projekta
      Devet utvrđenih zemalja korisnica moglo bi imati važnu ulogu u regionalnoj suradnji i to u sklopu njihove dodatne suradnje sa svojim bliskim susjednim zemljama u pogledu pitanja prijenosa oružja i provedbe UTO-a. Time bi se dugoročno moglo potaknuti suradnju na relaciji jug-jug.
      Stoga im se ovom Odlukom pruža mogućnost da zajednički ili pojedinačno, ovisno o svojim kapacitetima, organiziraju podregionalne radionice za najviše tri svoje susjedne zemlje.
      3.3.2.   Opis projekta
      Za potrebe regionalne suradnje bit će predviđeno najviše 12 dvodnevnih radionica. Osim ako je drukčije dogovoreno sa zemljama domaćinima, one će održavati na sljedeći način:

                  —

                  Senegal, Burkina Faso, Gana: do tri radionice za najviše po tri zemlje ECOWAS-a, prema potrebi u suradnji s Komisijom ECOWAS-a i to prema načelu rotacije, osim ako te tri dotične zemlje domaćini odluče drugačije,

                  —

                  Peru, Kolumbija, Kostarika: do tri radionice za najviše po tri zemlje UNLIREC-a, prema potrebi u suradnji s UNLIREC-om i to prema načelu rotacije, osim ako te tri dotične zemlje domaćini odluče drugačije,

                  —

                  Filipini, Gruzija, Jamajka: najviše po dvije radionice za svaku od njih i to za najviše do tri susjedne zemlje. Regionalna tajništva centara za izvrsnost CBRN-a nalaze se u Gruziji i Filipinima, što bi moglo olakšati uspostavljanje sinergija s projektima u vezi s kontrolom izvoza, kao i olakšati odlučivanje o zemljama koje trebaju biti pozvane i kontakte s njima.

            Bit će pozvano do najviše deset službenika po svakoj pozvanoj susjednoj zemlji.
      Agencija Expertise France bavit će se radionicama koje se odnose na Senegal, Burkinu Faso, Ganu i Filipine, a BAFA radionicama koje se odnose na Peru, Kostariku, Kolumbiju, Gruziju i Jamajku.
      3.4.   Programi pomoći koji se temelje na planu
      3.4.1.   Cilj projekta
      Cilj namjenskih programa pomoći i s njima povezanih planova pomoći jest jačanje kapaciteta zemalja korisnica za ispunjavanje zahtjeva UTO-a na globalni i održiv način. Plan će novoj zemlji korisnici pružiti predvidljivost u vezi s planiranom pomoći te će joj omogućiti pregled poboljšanja koja se mogu očekivati u pogledu kapaciteta za kontrolu prijenosa. Zemlje korisnice bit će zemlje koje zatraže pomoć po donošenju ove Odluke.
      3.4.2.   Opis projekta
      Nacionalni programi pomoći uspostavit će se za najviše devet zemalja korisnica.
      Namjenske programe pomoći trebalo bi razviti slijedeći korake u nastavku:

                  (a)

                  zahtjev za pomoć u provedbi UTO-a. Taj zahtjev trebao bi biti što obrazloženiji i u njemu bi trebalo utvrditi posebna područja koja bi trebala primiti pomoć. Zemlja podnositeljica zahtjeva prema potrebi trebala bi uputiti i na prošlu ili tekuću pomoć drugih pružatelja pomoći (također vidjeti odjeljak 6. u nastavku) i pružiti informacije o svojoj nacionalnoj strategiji provedbe UTO-a;

                  (b)

                  na temelju stupnja obrazloženosti zahtjeva i kriterija navedenih u odjeljku 4. Visoki predstavnik, u suradnji s COARM-om i provedbenim subjektom, odlučit će o prihvatljivosti zemlje podnositeljice zahtjeva;

                  (c)

                  ako je zahtjev za pomoć pozitivno primljen, provedbeni subjekt organizirat će posjet za procjenu stručnjaka. On bi se trebao temeljiti na bliskim kontaktima između provedbenog subjekta i treće zemlje koja traži pomoć, a u njemu bi trebali sudjelovati neki od najrelevantnijih stručnjaka iz skupine stručnjaka.
                  Kao priprema za posjet za procjenu stručnjaka mogu poslužiti upitnici ili se mogu prikupiti postojeće informacije; to će se sastojati od početne procjene potreba i prioriteta zemlje koja traži pomoć. Time će se, prije svega, zemlji koja traži pomoć pojasniti što je zaista potrebno za učinkovitu provedbu UTO-a i te zahtjeve usporediti s postojećim resursima te zemlje. U sklopu početnog posjeta za procjenu stručnjaka bit će okupljene sve relevantne domaće agencije i dionici te će biti moguće pronaći motivirane i pouzdane lokalne partnere;

                  (d)

                  na temelju rezultata posjeta za procjenu stručnjaka provedbeni subjekt sastavit će plan pomoći. Pri sastavljanju takvog plana pomoći provedbeni subjekt uzet će u obzir svaku pomoć u vezi s UTO-om koja se možda pruža u sklopu dobrovoljne zaklade za pomoć UTO-a, Zaklade UN-a za potporu suradnje u donošenju propisa za oružje (UNSCAR), ili pomoć koju možda pružaju druge organizacije (također vidjeti odjeljak 6. u nastavku). Ako je zemlja koja traži pomoć već razvila nacionalnu strategiju provedbe za UTO, provedbeno tijelo također će osigurati da je plan pomoći u skladu s tom nacionalnom strategijom provedbe;

                  (e)

                  zemlja korisnica bit će upoznata s nacrtom plana pomoći kako bi ga moglo potvrditi odgovarajuće mjerodavno tijelo. Taj plan bit će posebno prilagođen zemlji korisnici i u njemu će biti utvrđeni prioriteti za pomoć;

                  (f)

                  plan će se provoditi uz sudjelovanje relevantnih stručnjaka iz skupine stručnjaka te prema potrebi uz sudjelovanje drugih dionika. Provedbeno tijelo imat će mogućnost da organizaciju i/ili provedbu postupka procjene, kao i izradu plana pomoći, prema potrebi povjeri vanjskom stručnjaku ili stručnjacima. Provedbeno tijelo nadgledat će taj postupak.
                  U okviru raspona instrumenata za pomoć osobito će biti obuhvaćene pravne procjene, seminari za obuku, radionice te će se njima promicati upotreba internetskih alata i izvora informacija, primjerice internetskog portala EU-a za suradnju na razini ravnopravnih partnera i biltena EU-a izrađenog na razini ravnopravnih partnera. Te instrumente za pomoć birat će provedbeni subjekt i to u skladu s preciznim potrebama i prioritetima koje su utvrđene prilikom posjeta za procjenu stručnjaka te u skladu s planom.

            3.4.3.   Zemljopisna podjela planova
      Uzimajući u obzir aktivnosti koje su već provedene na temelju Odluke 2013/768/ZVSP i činjenicu da bi bilo poželjno nastaviti rad u vezi s njima, devet planova provodit će se na sljedeći način (provedbeni subjekt zadužen za njih naveden je u zagradama):

                  —

                  Sjeverna, središnja i zapadna Afrika: 5 (Expertise France),

                  —

                  Južna i istočna Afrika: 1 (BAFA),

                  —

                  Jugoistočna Azija: 2 (BAFA),

                  —

                  Bliski istok, zemlje Perzijskog zaljeva i srednje Azije: 1 (Expertise France).

            U skladu s praksom UN-a u ugovorima sklopljenima s provedbenim subjektima zatim će dodatno biti utvrđeno na koje se treće zemlje iz gore navedenih zemljopisnih regija odnosi ti provedbeni subjekti.
      3.5.   Ad hoc radionice za pomoć
      3.5.1.   Cilj projekta
      Cilj ad hoc radionica za pomoć ojačati je kapacitete za kontrolu prijenosa oružja u zemljama korisnicama kako bi se na ciljan i odgovarajući način ispunili zahtjevi UTO-a. Te ad hoc aktivnosti za pomoć omogućit će Uniji da na fleksibilan i reaktivan način odgovori na zahtjeve za pomoć u kojima su utvrđene posebne potrebe relevantne za provedbu UTO-a. One će se moći odnositi na pojedinačnu zemlju korisnicu ili na određeni broj zemalja korisnica koje imaju slične potrebe.
      3.5.2.   Opis projekta
      Bit će organizirano najviše 14 dvodnevnih radionica i to kako bi se odgovorilo na ciljane zahtjeve za pomoć i iskazivanje interesa za razvoj nekog posebnog područja u okviru sustava za kontrolu prijenosa oružja ili više takvih područja.
      Tim će radionicama biti pružena prilagođena pomoć te će se njima rješavati posebna pitanja jedne ili više zemalja podnositeljica zahtjeva. Održavat će se u zemljama korisnicama, a stručna znanja prenosit će stručnjaci iz skupine stručnjaka.
      Visoki predstavnik, uz savjetovanje s COARM-om, odlučit će o tome kako odgovoriti na zahtjeve za pomoć. Procjena Visokog predstavnika posebno će se voditi kriterijima navedenima u odjeljku 4., točnošću zahtjeva i načinom na koji su utvrđena potencijalna problematična pitanja te će se njome uzimati u obzir geografska ravnoteža.
      3.5.3.   Zemljopisna podjela ad hoc radionica za pomoć
      Ukupno 14 ad hoc radionica za pomoć provest će se na sljedeći način (provedbeni subjekt zadužen za njih naveden je u zagradama):

                  —

                  Latinska Amerika: 3 (BAFA) i 1 (Expertise France),

                  —

                  Afrika: 3 (Expertise France),

                  —

                  Srednja i jugoistočna Azija: 2 (BAFA) i 1 (Expertise France),

                  —

                  Istočna Europa i područje Kavkaza: 2 (BAFA),

                  —

                  zemlje Perzijskog zaljeva i Bliskog istoka: 2 (Expertise France).

            U skladu s praksom UN-a u ugovorima sklopljenima s provedbenim subjektima zatim će dodatno biti utvrđeno koje se treće zemlje iz gore navedenih zemljopisnih regija odnose na te provedbene subjekte.
      3.6.   Završna konferencija zemalja korisnica aktivnosti za pomoć UTO-u
      3.6.1.   Cilj projekta
      Cilj konferencije dodatno je jačanje svijesti i osjećaja odgovornosti relevantnih dionika, kao što su nadležne regionalne organizacije, nacionalni parlamenti i predstavnici civilnog društva, koji su zainteresirani za dugoročnu učinkovitost provedbe UTO-a.
      3.6.2.   Opis projekta
      Projekt će biti održan u obliku dvodnevne konferencije koja će se organizirati pred kraj provedbe ove Odluke, a po mogućnosti usporedno sa sastankom COARM-a. Za provedbu će biti zadužena BAFA. Na konferenciji će biti okupljeni relevantni predstavnici devet dugoročnih zemalja korisnica (3.2.1.) i zemlje korisnice aktivnosti iz 3.4. i 3.5.
      Konferencija će omogućiti razmjenu iskustava zemalja korisnica, bit će predstavljene informacije o njihovim stajalištima u vezi s UTO-om, kao i status ratifikacije i provedbe UTO-a, te će relevantne informacije biti moguće podijeliti s predstavnicima nacionalnih parlamenata, regionalnih organizacija i civilnog društva.
      Sudionici konferencije stoga bi trebali uključivati:

                  —

                  diplomatsko i vojno/obrambeno osoblje iz zemalja korisnica, posebno tijela odgovornih za nacionalnu politiku u vezi s UTO-om,

                  —

                  tehničko osoblje i osoblje zaduženo za provedbu zakona iz zemalja korisnica, posebno službenike tijela za izdavanje dozvola, carine i kazneni progon,

                  —

                  predstavnike nacionalnih, regionalnih i međunarodnih organizacija uključene u pružanje pomoći, kao i predstavnike zemalja zainteresiranih za pružanje ili primanje pomoći za stratešku kontrolu trgovine,

                  —

                  predstavnike relevantnih nevladinih organizacija, skupina za strateško promišljanje, nacionalnih parlamenata i industrije.

            Na konferenciji bi trebalo sudjelovati do 80 sudionika. Mjesto održavanja i konačan popis pozvanih zemalja i organizacija odredit će Visoki predstavnik uz savjetovanje s COARM-om i to na temelju prijedloga provedbenog tijela.
      3.7.   Popratna događanja na marginama konferencije država stranaka UTO-a
      3.7.1.   Cilj projekta
      Godišnje konferencije država stranaka UTO-a predstavljaju jedinstvenu priliku da se stupi u kontakt s relevantnim dužnosnicima i dionicima nadležnima za pitanja u vezi s UTO-om. Popratna događanja koja financira Unija osobito će omogućiti jačanje svijesti o aktivnostima Unije za potporu njegovoj provedbi, ali i jačanje svijesti u pogledu zemalja koji možda naknadno zatraže pomoć, te za promicanje dobrih praksi, osobito u zemljama korisnicama.
      3.7.2.   Opis projekta
      Za vrijeme odvijanja programa bit će održana tri popratna događanja, po jedno za svaku godišnju konferenciju država stranaka UTO-a. Agencija Expertise France bit će zadužena za njihovu provedbu. Sredstvima Unije posebno bi se moglo pokriti putne troškove za najviše tri stručnjaka/službenika iz zemalja korisnica.
      4.   Korisnici projektnih aktivnosti iz odjeljaka 3.4. i 3.5.
      Korisnici projektnih aktivnosti iz odjeljaka 3.4. i 3.5. mogu biti države koje zatraže pomoć s ciljem provedbe UTO-a i koje će između ostalog biti odabrane na temelju sljedećih kriterija:

                  —

                  postojanje stupnja političke i pravne predanosti za poštovanje UTO-a, kao i status provedbe međunarodnih instrumenata relevantnih za trgovinu oružjem i prijenos oružja koji se primjenjuju na tu zemlju,

                  —

                  vjerojatnost da aktivnosti za pomoć imaju uspješan ishod,

                  —

                  procjena bilo kakve moguće pomoći koja je već primljena ili planirana u području kontrole prijenosa robe dvojne namjene i oružja,

                  —

                  relevantnost zemlje za globalnu trgovinu oružjem,

                  —

                  relevantnost zemlje za sigurnosne interese Unije,

                  —

                  prihvatljivost za službenu razvojnu pomoć (ODA).

            5.   Provedbeni subjekti
      S obzirom na radno opterećenje koje proizlazi iz aktivnosti u okviru ove Odluke čini se da uputno koristiti se dvama nadležnim provedbenim subjektima – BAFA-om i Expertise France. Oni će, prema potrebi, partnerski surađivati s agencijama za kontrolu izvoza država članica, relevantnim regionalnim i međunarodnim organizacijama, skupinama za strateško promišljanje, istraživačkim institutima i nevladinim organizacijama, i/ili će im povjeriti rad.
      Vijeće i Komisija BAFA-i su povjerili provedbu određenog broja ranijih projekata u vezi s kontrolom izvoza. BAFA je u skladu s time razvila veliki korpus znanja i stručnosti. Agencija Expertise France nadležna je za projekte EU-a na razini ravnopravnih partnera u vezi s robom dvojne namjene koji se financiraju u okviru Instrumenta za doprinos stabilnosti i miru. Njezina uloga u provedbi ove Odluke pomoći će da se osigura odgovarajuću koordinaciju s projektima u vezi s robom dvojne namjene. Oba provedbena subjekta promatrana zajedno stoga posjeduju dokazano iskustvo, kvalifikacije i potrebnu stručnost u cjelokupnom rasponu relevantnih aktivnosti Unije povezanih s kontrolom izvoza oružja i u području kontrole izvoza robe dvojne namjene i kontrole izvoza oružja.
      6.   Koordinacija s ostalim relevantnim aktivnostima za pomoć
      Provedbeni subjekti posebnu bi pažnju trebali obratiti na aktivnosti koje se odnose na UTO i provode u okviru programa djelovanja UN-a za sprječavanje, suzbijanje i iskorjenjivanje protupravnog trgovanja malim i lakim oružjem u svim aspektima i njegovog Sustava za potporu provedbi (PoA-ISS), RVSUN-a 1540/2004, dobrovoljne zaklade za pomoć UTO-a i UNSCAR-a, kao i na aktivnosti za bilateralnu pomoć. Provedbeni subjekti trebali bi prema potrebi surađivati s drugim pružateljima pomoći kako bi se osiguralo da ne dolazi do dvostrukog ulaganja napora i kako bi se osigurala najveća moguća usklađenost i komplementarnost.
      Projekt za cilj ima i jačanje svijesti među zemljama korisnicama o instrumentima Unije koji mogu pružiti potporu suradnji jug-jug za kontrolu izvoza. U tom smislu u sklopu aktivnosti za pomoć trebalo bi pružati informacije o dostupnim instrumentima, kao što su to inicijativa EU-a za centre za izvrsnosti CBRN-a ili drugi instrumenti EU-a na razini ravnopravnih partnera (P2P), te bi te instrumente trebalo promicati.
      7.   Vidljivost Unije i dostupnost materijala za pomoć
      Materijali koji se proizvedu u sklopu projekta osigurat će vidljivost Unije, posebno na temelju loga i grafičkog dijagrama iz Priručnika za komunikaciju i vidljivost vanjskog djelovanja Europske unije, što uključuje logo „program EU-a za kontrolu izvoza na razini ravnopravnih partnera”. Delegacije Unije trebale bi biti uključene u događanja u trećim zemljama s ciljem poboljšanja političkog daljnjeg djelovanja i poboljšanja vidljivosti.
      Internetski portal EU-a na razini ravnopravnih partnera (https://export-control.jrc.ec.europa.eu) promicat će se u svrhu aktivnosti za pomoć povezanih s UTO-om u okviru ove Odluke. Provedbeni subjekti stoga bi u aktivnostima za pomoć koje oni provode trebali uključivati informacije o tom internetskom portalu, poticati na njegovo pregledavanje i upotrebu njegovih tehničkih resursa. U promicanju tog internetskog portala trebalo bi osigurati vidljivost Unije. Nadalje, aktivnosti bi se trebale promicati i uz pomoć biltena EU-a izrađenog na razini ravnopravnih partnera.
      8.   Procjena učinka
      Učinak aktivnosti predviđenih ovom Odlukom trebalo bi tehnički procijeniti nakon njihova dovršetka. Na temelju informacija i izvješća koje pružaju provedbeni subjekti procjenu učinka izvršit će Visoki predstavnik, u suradnji s COARM-om i, prema potrebi, delegacijama Unije u zemljama korisnicama, kao i s drugim relevantnim dionicima.
      U odnosu na zemlje koje su ostvarile korist od namjenskog programa pomoći, u sklopu procjena učinka trebalo bi posebno obratiti pažnju na broj zemalja korisnica koje su ratificirale UTO i na razvoj njihovih kapaciteta za kontrolu prijenosa oružja. Takvom procjenom kapaciteta za kontrolu prijenosa oružja u zemljama korisnicama trebalo bi posebno obuhvatiti pripremu i izdavanje relevantnih nacionalnih propisa, ispunjavanje obaveza na temelju UTO-a u pogledu izvješćivanja te ovlasti relevantnih tijela koja su zadužena za kontrolu prijenosa oružja.
      9.   Izvješćivanje
      Provedbeni subjekti pripremat će redovita izvješća, među ostalim i nakon dovršetka svake aktivnosti. Izvješća bi trebalo dostaviti Visokom predstavniku najkasnije šest tjedana nakon dovršetka relevantnih aktivnosti.

         (1)  Vidjeti Odluku 2009/1012/ZVSP; Odluku 2010/336/ZVSP; Odluku 2012/711/ZVSP; Odluku 2013/43/ZVSP i Odluku 2013/768/ZVSP.


title: Odluka Komisije оd 20. ožujka 2015. o imenovanju dva predstavnika Komisije i dva zamjenika u Upravnom odboru Europske agencije za lijekove

text:
               21.3.2015

               HR

               Službeni list Europske unije

               C 95/20

         ODLUKA KOMISIJE
   оd 20. ožujka 2015.
   o imenovanju dva predstavnika Komisije i dva zamjenika u Upravnom odboru Europske agencije za lijekove
   (2015/C 95/09)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (1), a posebno njezin članak 65. stavak 3.,
   budući da:

               (1)

               Odlukom Komisije od 14. prosinca 2010. o imenovanju dva predstavnika Komisije i dva zamjenika u upravnom odboru Europske agencije za lijekove (2) u 2010. imenovana su dva predstavnika Komisije i dva zamjenika u upravnom odboru Europske agencije za lijekove (dalje u tekstu: „Agencija”).

               (2)

               Zbog promjena u organizacijskoj strukturi Komisije potrebno je donijeti novu odluku kojom se zamjenjuje Odluka Komisije od 14. prosinca 2010. i imenuju dva predstavnika Komisije i dva zamjenika u upravnom odboru Europske agencije za lijekove,

         ODLUČILA JE:
   Članak 1.
   Predstavnici Komisije u upravnom odboru Europske agencije za lijekove na sljedećim su položajima i obavljaju sljedeće funkcije:

               (1)

               iz Glavne uprave za zdravlje i sigurnost hrane:

                           (a)

                           glavni direktor Glavne uprave za zdravlje i sigurnost hrane kao član;

                           (b)

                           direktor uprave nadležne za lijekove, u okviru nadležnosti dodijeljenih Glavnoj upravi za zdravlje i sigurnost hrane, kao zamjenik.

               (2)

               iz Glavne uprave za unutarnje tržište, industriju, poduzetništvo i MSP-ove:

                           (a)

                           direktor uprave nadležne za lijekove, u okviru nadležnosti dodijeljenih Glavnoj upravi za unutarnje tržište, industriju, poduzetništvo i MSP-ove, kao član;

                           (b)

                           načelnik odjela nadležnog za lijekove, u okviru nadležnosti dodijeljenih Glavnoj upravi za unutarnje tržište, industriju, poduzetništvo i MSP-ove, kao zamjenik.

         Članak 2.
   Ova se Odluka primjenjuje na osobe koje su na dan njezina donošenja, uključujući privremeno, na položaju iz članka 1. ili na svakog njihova nasljednika na navedenim položajima.
   Članak 3.
   Glavni direktor Glavne uprave za zdravlje i sigurnost hrane te Glavne uprave za unutarnje tržište, industriju, poduzetništvo i MSP-ove obavješćuju predsjednika upravnog odbora i izvršnog direktora Agencije o imenima osoba koje su na položajima iz članka 1. te o svim promjenama tih imena.
   Članak 4.
   Odluka Komisije od 14. prosinca 2010. o imenovanju dva predstavnika Komisije i dva zamjenika u upravnom odboru Europske agencije za lijekove stavlja se izvan snage.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 20. ožujka 2015.

            Za Komisiju

         Vytenis ANDRIUKAITIS

            Član Komisije

      (1)  SL L 136, 30.4.2004., str. 1.

      (2)  SL C 340, 15.12.2010., str. 17.


title: 2010/314/EU: Odluka Vijeća od 10. svibnja 2010. o potpisivanju i privremenoj primjeni Ženevskog sporazuma o trgovini bananama između Europske unije i Brazila, Kolumbije, Kostarike, Ekvadora, Gvatemale, Hondurasa, Meksika, Nikaragve, Paname, Perua i Venezuele i Sporazuma o trgovini bananama između Europske unije i Sjedinjenih Američkih Država

text:
               11/Sv. 119

               HR

               Službeni list Europske unije

               106

         32010D0314

               L 141/1

               SLUŽBENI LIST EUROPSKE UNIJE

         ODLUKA VIJEĆA
   od 10. svibnja 2010.
   o potpisivanju i privremenoj primjeni Ženevskog sporazuma o trgovini bananama između Europske unije i Brazila, Kolumbije, Kostarike, Ekvadora, Gvatemale, Hondurasa, Meksika, Nikaragve, Paname, Perua i Venezuele i Sporazuma o trgovini bananama između Europske unije i Sjedinjenih Američkih Država
   (2010/314/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Komisija je 11. travnja 2001., odnosno 30. travnja 2001. postigla dogovore s Ekvadorom i Sjedinjenim Američkim Državama („dogovori”), kojima su utvrđena sredstva rješavanja sporova koje te zemlje pokrenu u okviru Svjetske trgovinske organizacije (WTO) u pogledu tarifnog postupanja za banane uvezene u Uniju. Tim je dogovorima predviđeno uvođenje isključivo tarifnog režima za uvoz banana. U tu svrhu je Vijeće 12. srpnja 2004. ovlastilo Komisiju za pregovore o promijeni vezane carinske stope s ciljem uvođenja isključivo tarifnog režima za banane u popis EU-a za banane prema članku XXVIII. Općeg sporazuma o carinama i trgovini iz 1994. („GATT iz 1994.”).

               (2)

               Vijeće je 22. ožujka 2004., odnosno 29. siječnja 2007. ovlastilo Komisiju za otvaranje pregovora prema članku XXIV:6 GATT-a iz 1994. tijekom pristupanja Europskoj uniji Češke Republike, Estonije, Cipra, Latvije, Litve, Mađarske, Malte, Poljske, Slovenije i Slovačke te Bugarske i Rumunjske.

               (3)

               Pregovori su uspješno zaključeni 15. prosinca 2009. parafiranjem Ženevskog sporazuma o trgovini bananama s Brazilom, Kolumbijom, Kostarikom, Ekvadorom, Gvatemalom, Hondurasom, Meksikom, Nikaragvom, Panamom, Peruom i Venezuelom („Ženevski sporazum”) i Sporazuma o trgovini bananama sa Sjedinjenim Američkim Državama („Sporazum između EU-a i SAD-a”).

               (4)

               Sporazumi koje je Komisija dogovorila pregovorima ispunjavaju zahtjeve dotičnih zemalja prema članku XXIV:6 i članku XXVIII. GATT-a iz 1994. Osim toga, njima se provode dogovori tako da se predviđa vezanje isključivo tarifnog režima i osigurava odgovarajuće rješenje svih neriješenih sporova o tarifnom postupanju za banane, koji bi se stoga trebali formalno riješiti.

               (5)

               Ta bi dva sporazuma trebalo potpisati u ime Unije, podložno njihovom kasnijem sklapanju.

               (6)

               S obzirom na potrebu žurne provedbe sniženja početne tarife te kako bi se spriječio nastavak neriješenih sporova te osiguralo da uspješno zaključene konačne obveze Unije u vezi s pristupom tržištu za banane u sljedećim multilateralnim pregovorima WTO-a o pristupu tržištu za poljoprivredne proizvode ne prelaze obveze iz stavaka 3., 6. i 7. Ženevskog sporazuma i stavka 2., stavka 3. točke (a) i stavka 3. točke (b) Sporazuma između EU-a i SAD-a, oba bi sporazuma trebalo primjenjivati privremeno, u skladu sa stavkom 8. točkom (b) Ženevskog sporazuma, odnosno stavkom 6. Sporazuma između EU-a i SAD-a, od datuma potpisivanja svakog Sporazuma do njihovog stupanja na snagu,

         DONIJELO JE OVU ODLUKU:
   Članak 1.
   Predsjednik Vijeća ovlašćuje se odrediti osobu(-e) opunomoćenu(-e) za potpisivanje sljedećih sporazuma u ime Unije:

               (a)

               Ženevskog sporazuma o trgovini bananama između Europske unije i Brazila, Kolumbije, Kostarike, Ekvadora, Gvatemale, Hondurasa, Meksika, Nikaragve, Paname, Perua i Venezuele („Ženevski sporazum”);

               (b)

               Sporazuma o trgovini bananama između Europske unije i Sjedinjenih Američkih Država („Sporazum između EU-a i SAD-a”).

         Tekstovi tih sporazuma priloženi su ovoj Odluci.
   Članak 2.
   1.   Stavci 3., 6. i 7. Ženevskog sporazuma primjenjuju se privremeno, u skladu s njegovim stavkom 8. točkom (b), od datuma potpisivanja tog Sporazuma do njegovog stupanja na snagu.
   2.   Stavak 2., stavak 3. točka (a) i stavak 3. točka (b) Sporazuma između EU-a i SAD-a primjenjuju se privremeno, u skladu s njegovim stavkom 6., od datuma potpisivanja tog Sporazuma do njegovog stupanja na snagu.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 10. svibnja 2010.

            Za Vijeće

            Predsjednica

         C. ASHTON


title: Odluka Vijeća (EU) 2016/859 od 4. ožujka 2016. o potpisivanju, u ime Europske unije i njezinih država članica, i privremenoj primjeni Protokola uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

text:
               1.6.2016

               HR

               Službeni list Europske unije

               L 144/1

         ODLUKA VIJEĆA (EU) 2016/859
   od 4. ožujka 2016.
   o potpisivanju, u ime Europske unije i njezinih država članica, i privremenoj primjeni Protokola uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 5.,
   uzimajući u obzir Akt o pristupanju Republike Hrvatske, a posebno njegov članak 6. stavak 2.,
   uzimajući u obzir prijedlog Europske komisije,
   budući da:

               (1)

               Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane (1) („Sporazum”), potpisan je u Luxembourgu 17. lipnja 2002. i stupio je na snagu 1. travnja 2006.

               (2)

               Republika Hrvatska postala je državom članicom Europske unije 1. srpnja 2013.

               (3)

               Prema uvjetima iz članka 6. stavka 2. Akta o pristupanju Republike Hrvatske, pristupanje Republike Hrvatske Sporazumu dogovara se sklapanjem protokola uz Sporazum između Vijeća, koje djeluje u ime Unije i odlučuje jednoglasno u ime država članica, i Libanonske Republike.

               (4)

               Vijeće je 14. rujna 2012. ovlastilo Komisiju da otvori pregovore s Libanonskom Republikom. Pregovori su uspješno zaključeni parafiranjem Protokola priloženog ovoj Odluci.

               (5)

               Člankom 7. Protokola predviđa se privremena primjena Protokola prije njegova stupanja na snagu.

               (6)

               Protokol bi trebalo potpisati, podložno njegovu kasnijem sklapanju, i primjenjivati na privremenoj osnovi,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije i njezinih država članica, Protokola uz Euromediteranski sporazum o uspostavi pridruživanja između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju tog Protokola.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.
   Članak 3.
   Protokol se primjenjuje na privremenoj osnovi, u skladu s njegovim člankom 7., do okončanja postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 4. ožujka 2016.

            Za Vijeće

            Predsjednica

         S.A.M. DIJKSMA

      (1)  SL L 143, 30.5.2006., str. 2.


title: 2014/505/EU: Odluka Vijeća od 23. srpnja 2014. o potpisivanju, u ime Unije, i privremenoj primjeni Sporazuma između Europske unije i Kraljevine Norveške o uzajamnom pristupu ribolovu u području Skagerraka za plovila koja plove pod zastavom Danske, Norveške i Švedske

text:
               30.7.2014

               HR

               Službeni list Europske unije

               L 224/1

         ODLUKA VIJEĆA
   od 23. srpnja 2014.
   o potpisivanju, u ime Unije, i privremenoj primjeni Sporazuma između Europske unije i Kraljevine Norveške o uzajamnom pristupu ribolovu u području Skagerraka za plovila koja plove pod zastavom Danske, Norveške i Švedske

      (2014/505/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Sporazum o uzajamnom pristupu ribolovu u području Skagerraka i Kattegata („Sporazum iz 1966.”) između Danske, Norveške i Švedske potpisan je 19. prosinca 1966. te je stupio na snagu 7. kolovoza 1967.

               (2)

               Sporazumom iz 1966. Danskoj, Norveškoj i Švedskoj omogućen je uzajaman pristup u svrhu ribolova u području do četiri nautičke milje od njihovih polaznih linija u području Skagerraka i Kattegata. Njime je također utvrđeno da se za potrebe takvog ribolova dotično područje smatra otvorenim morem te da se stoga u pitanjima kao što je kontrola primjenjuje jurisdikcija države zastave.

               (3)

               Pristupanjem Danske i Švedske Uniji 1973. odnosno 1995. Unija je postala nadležna za upravljanje Sporazumom iz 1966. u ime tih dviju država članica.

               (4)

               Ministarstvo vanjskih poslova Norveške je 29. srpnja 2009. obavijestilo Dansku, depozitara Sporazuma iz 1966., o svojoj želji da Sporazum iz 1966. otkaže službenim otkazivanjem u skladu s tim sporazumom te je, kao posljedica navedenog, Sporazum iz 1966. prestao važiti 7. kolovoza 2012.

               (5)

               Vijeće je ovlastilo Komisiju da u ime Unije u pregovorima s Kraljevinom Norveškom dogovori novi sporazum o uzajamnom pristupu ribolovu u području Skagerraka i Kattegata.

               (6)

               Kao posljedica tih pregovora, Sporazum između Europske unije i Kraljevine Norveške o uzajamnom pristupu ribolovu u području Skagerraka za plovila koja plove pod zastavom Danske, Norveške i Švedske parafiran je 24. listopada 2013.

               (7)

               Sporazum bi trebalo potpisati.

               (8)

               Kako bi se plovilima Unije zajamčio daljnji pristup ribolovnim aktivnostima, Sporazum bi se, do njegova stupanja na snagu, trebao primjenjivati privremeno do dvije godine od dana njegova potpisivanja,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma između Europske unije i Kraljevine Norveške o uzajamnom pristupu ribolovu u području Skagerraka za plovila koja plove pod zastavom Danske, Norveške i Švedske, podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se odrediti osobu ovlaštenu (osobe ovlaštene) za potpisivanje Sporazuma u ime Unije.
   Članak 3.
   Sporazum se, do njegova stupanja na snagu, primjenjuje privremeno do dvije godine od dana njegova potpisivanja (1).
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 23. srpnja 2014.

            Za Vijeće

            Predsjednik

         S. GOZI

      (1)  Datum potpisivanja Sporazuma objavit će Glavno tajništvo Vijeća u Službenom listu Europske unije.


title: Odluka Vijeća 2009/969/ZVSP od 15. prosinca 2009. o produljenju mjera ograničavanja protiv određenih dužnosnika Bjelarusa utvrđenih u Zajedničkom stajalištu 2006/276/ZVSP i o stavljanju izvan snage Zajedničkog stajališta 2009/314/ZVSP

text:
               18/Sv. 013

               HR

               Službeni list Europske unije

               144

         32009D0969

               L 332/76

               SLUŽBENI LIST EUROPSKE UNIJE

               15.12.2009.

      ODLUKA VIJEĆA 2009/969/ZVSP
   od 15. prosinca 2009.
   o produljenju mjera ograničavanja protiv određenih dužnosnika Bjelarusa utvrđenih u Zajedničkom stajalištu 2006/276/ZVSP i o stavljanju izvan snage Zajedničkog stajališta 2009/314/ZVSP
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 10. travnja 2006. donijelo Zajedničko stajalište 2006/276/ZVSP o mjerama ograničavanja protiv određenih dužnosnika Bjelarusa (1).

               (2)

               Zajedničkim stajalištem 2009/314/ZVSP od 6. travnja 2009. o izmjeni Zajedničkog stajališta 2006/276/ZVSP (2) mjere ograničenja produljene su do 15. ožujka 2010. Međutim, ograničenja putovanja uvedena određenim vodećim osobama u Bjelarusu, uz izuzetak onih umiješanih u nestanke koji su se dogodili 1999. i 2000. i predsjednika Središnje izborne komisije, bila su obustavljena do 15. prosinca 2009.

               (3)

               Vijeće se 17. studenoga 2009. usuglasilo da zbog nedostatka napretka u područjima navedenima u Zaključcima Vijeća od 13. listopada 2008., mjere ograničavanja predviđene Zajedničkim stajalištem 2006/276/ZVSP treba produljiti do listopada 2010., dok se suspenzija ograničenja putovanja uvedena određenim vodećim osobama u Bjelarusu, uz izuzetak onih umiješanih u nestanke koji su se dogodili 1999. i 2000. i predsjednika Središnje izborne komisije, treba produljiti do listopada 2010. Na kraju tog razdoblja Vijeće će preispitati mjere ograničavanja s obzirom na stanje u Bjelarusu. Vijeće može u bilo kojem trenutku odlučiti ponovno primijeniti ili ukinuti ograničenja putovanja, s obzirom na aktivnosti Bjelaruskih tijela u području demokracije i ljudskih prava.

               (4)

               Zajedničko stajalište 2009/314/ZVSP treba stoga staviti izvan snage,

         DONIJELO JE OVU ODLUKU:
   Članak 1.
   Mjere ograničavanja predviđene Zajedničkim stajalištem 2006/276/ZVSP produljuju se do 31. listopada 2010.
   Članak 2.
   1.   Mjere iz članka 1. stavka 1. točke (b) Zajedničkog stajališta 2006/276/ZVSP, u mjeri u kojoj se odnose na gospodina Yurija Nikolaïevicha Podobeda, obustavljaju se do 31. listopada 2010.
   2.   Mjere iz članka 1. stavka 1. točke (c) Zajedničkog stajališta 2006/276/ZVSP obustavljaju se do 31. listopada 2010.
   Članak 3.
   Odluka se preispituje prije 31. listopada 2010. s obzirom na stanje u Bjelarusu.
   Članak 4.
   Zajedničko stajalište 2009/314/ZVSP stavlja se izvan snage.
   Članak 5.
   Ova Odluka stupa na snagu na dan donošenja.
   Članak 6.
   Ova se Odluka objavljuje u Službenom listu Europske unije.

      Sastavljeno u Bruxellesu 15. prosinca 2009.

            Za Vijeće

            Predsjednik

         E. ERLANDSSON

      (1)  SL L 101, 11.4.2006., str. 5.

      (2)  SL L 93, 7.4.2009., str. 21.


title: Odluka Vijeća (EU) 2016/643 od 21. travnja 2016. o imenovanju člana Odbora regija kojeg je predložila Talijanska Republika

text:
               23.4.2016

               HR

               Službeni list Europske unije

               L 108/35

         ODLUKA VIJEĆA (EU) 2016/643
   od 21. travnja 2016.
   o imenovanju člana Odbora regija kojeg je predložila Talijanska Republika
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog talijanske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto člana Odbora regija postalo je slobodno istekom mandata na temelju kojeg je predložen g. Mauro D'ATTIS (Consigliere comunale di Brindisi),

         DONIJELO JE OVU ODLUKU:
   Članak 1.
   Sljedeća osoba imenuje se članom Odbora regija do kraja tekućeg mandata koji istječe 25. siječnja 2020.:

               —

               G. Mauro D'ATTIS, Assessore del Comune di Roccafiorita (ME) (promjena mandata).

         Članak 2.
   Ova Odluka stupa na snagu na dan donošenja.

      Sastavljeno u Luxembourgu 21. travnja 2016.

            Za Vijeće

            Predsjednik

         G.A. VAN DER STEUR

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).


title: Odluka Vijeća (ZVSP) 2015/2007 od 10. studenoga 2015. o produljenju mandata posebnog predstavnika Europske unije u Bosni i Hercegovini

text:
               11.11.2015

               HR

               Službeni list Europske unije

               L 294/64

         ODLUKA VIJEĆA (ZVSP) 2015/2007
   od 10. studenoga 2015.
   o produljenju mandata posebnog predstavnika Europske unije u Bosni i Hercegovini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 19. siječnja 2015. donijelo Odluku (ZVSP) 2015/77 (1) o imenovanju g. Lars-Gunnara WIGEMARKA posebnim predstavnikom Europske unije (PPEU) u Bosni i Hercegovini. Mandat PPEU-a istječe 31. listopada 2015.

               (2)

               Mandat PPEU-a trebalo bi produljiti za dodatno razdoblje od 16 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla otežati ostvarenje ciljeva vanjskog djelovanja Unije kako su navedeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Lars-Gunnara WIGEMARKA kao posebnog predstavnika Europske unije (PPEU) u Bosni i Hercegovini produljuje se do 28. veljače 2017. Vijeće može donijeti odluku o ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   Mandat PPEU-a temelji se na sljedećim ciljevima politike Europske unije u Bosni i Hercegovini (BiH): daljnjem napretku u procesu stabilizacije i pridruživanja za stabilnu, održivu, mirnu, multietničku i ujedinjenu BiH koja mirno surađuje sa svojim susjedima i koja se nepovratno nalazi na putu prema članstvu u Uniji. Unija će također nastaviti podržavati provedbu Općeg okvirnog sporazuma za mir (GFAP) u BiH.
   Članak 3.
   Mandat
   Kako bi postigao ciljeve politike, PPEU ima sljedeći mandat:

               (a)

               ponuditi savjete i pomoć Unije u političkom procesu;

               (b)

               osigurati dosljednost i usklađenost djelovanja Unije;

               (c)

               olakšati napredak u političkim, gospodarskim i europskim prioritetima;

               (d)

               pratiti i savjetovati izvršna i zakonodavna tijela na svim razinama vlasti u BiH te održavati kontakt s tijelima i političkim strankama u BiH;

               (e)

               osigurati provedbu napora Unije u cijelom nizu aktivnosti u području vladavine prava i reformi sigurnosnog sektora, promicati cjelokupnu koordinaciju napora Unije u rješavanju problema organiziranog kriminala i korupcije te pružati lokalne političke smjernice za te napore te, u tom kontekstu, prema potrebi VP-u i Komisiji davati procjene i savjete;

               (f)

               pružiti podršku pojačanoj i učinkovitijoj suradnji između kaznenog pravosuđa i policije u BiH;

               (g)

               ne dovodeći u pitanje vojni zapovjedni lanac, ponuditi zapovjedniku snaga EU-a političke smjernice za vojna pitanja sa stajališta lokalne politike, a posebno u vezi s osjetljivim operacijama, odnosima s lokalnim tijelima i lokalnim medijima, savjetovati se sa zapovjednikom snaga EU-a prije političkog djelovanja koje može utjecati na sigurnosno stanje;

               (h)

               koordinirati i provoditi napore Unije u komuniciranju pitanja u vezi s Unijom prema javnosti u BiH;

               (i)

               promicati proces integracije s EU-om ciljanom javnom diplomacijom i aktivnostima Unije u vezi sa širenjem koje su osmišljene za osiguravanje šireg razumijevanja i potpore javnosti BiH o pitanjima koja su povezana s EU-om, uključujući angažiranje lokalnih čimbenika u području civilnog društva;

               (j)

               doprinositi razvoju i konsolidaciji poštovanja ljudskih prava i temeljnih sloboda u BiH u skladu s politikom ljudskih prava Unije i smjernicama Unije o ljudskim pravima;

               (k)

               raditi s odgovarajućim tijelima BiH na njihovoj punoj suradnji s Međunarodnim kaznenim sudom za bivšu Jugoslaviju (MKSJ);

               (l)

               u skladu s procesom integracije s Unijom, savjetovati, pomagati, olakšavati i pratiti politički dijalog o potrebnim ustavnim promjenama;

               (m)

               održavati bliske kontakte i savjetovanja s visokim predstavnikom u BiH i drugim relevantnim međunarodnim organizacijama koje djeluju u zemlji;

               (n)

               prema potrebi, pružati savjete VP-u o fizičkim ili pravnim osobama na koje bi se mogle primjenjivati mjere ograničavanja s obzirom na stanje u BiH;

               (o)

               ne dovodeći u pitanje primjenljive zapovjedne lance, pomagati osigurati da se svi instrumenti Unije na terenu primjenjuju usklađeno radi ostvarivanja ciljeva politike Unije.

         Članak 4.
   Provedba mandata
   1.   PPEU je odgovoran za provedbu mandata, djelujući u okviru ovlasti VP-a.
   2.   PSO održava povlaštenu povezanost s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru njegova mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju izdataka povezanih s mandatom PPEU-a u razdoblju od 1. studenoga 2015. do 28. veljače 2017. iznosi 7 600 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
   3.   Upravljanje izdacima podliježe ugovoru između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU-u se dodjeljuje posebno osoblje koje mu pomaže u provedbi mandata i doprinosi usklađenosti, vidljivosti i učinkovitosti općeg djelovanja Unije u BIH. PPEU je, u granicama mandata i odgovarajućih raspoloživih financijskih sredstava, odgovoran za uspostavu tima. U tim su uključeni članovi koji su stručnjaci za pojedina politička pitanja, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja za rad s PPEU-om. Plaće takvog upućenog osoblja pokriva dotična država članica, dotična institucija Unije, odnosno ESVD. Stručnjaci koje su države članice uputile institucijama Unije ili ESVD-u također se mogu uputiti PPEU-u. Međunarodno ugovorno osoblje mora imati državljanstvo države članice.
   3.   Sveukupno upućeno osoblje ostaje pod upravnom nadležnošću države članice ili institucije Unije koja ga upućuje ili ESVD-a i izvršava svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za dovršetak i neometano funkcioniranje misije PPEU-a i članova osoblja PPEU-a prema potrebi se usuglašavaju sa strankama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a dužni su poštovati sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup podacima i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim relevantnim podacima.
   2.   Izaslanstva Unije i/ili države članice prema potrebi osiguravaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je razmješteno izvan Unije u operativnom svojstvu na temelju glave V. Ugovora, PPEU u skladu s mandatom PPEU-a i sigurnosnom situacijom na području za koje je odgovoran poduzima sve opravdane praktične mjere za sigurnost cjelokupnog osoblja za koje je PPEU izravno nadležan, posebno tako da:

               (a)

               uspostavlja poseban sigurnosni plan na temelju uputa ESVD-a koji uključuje posebne mjere za fizičku zaštitu, organizacijsku sigurnost i sigurnost postupaka, za upravljanje sigurnim kretanjem osoblja na područje za koje je odgovoran i unutar njega, kao i za upravljanje situacijama u kojima je ugrožena sigurnost te uključujući krizni plan i plan za evakuaciju;

               (b)

               osigurava da je cjelokupno osoblje koje je razmješteno izvan Unije pokriveno osiguranjem od visokog rizika, u skladu s uvjetima na području za koje je odgovoran;

               (c)

               osigurava da svi članovi tima PPEU-a koji trebaju biti razmješteni izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije ili nakon dolaska na područje za koje je odgovoran, na temelju stupnjeva rizika određenih za to područje;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito priprema pisana i usmena izvješća za VP-a i PSO. PPEU također prema potrebi izvješćuje radne skupine Vijeća. Redovna izvješća šalju se putem mreže COREU. PPEU može pripremati izvješća za Vijeće za vanjske poslove. U skladu s člankom 36. Ugovora, PPEU smije sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije i pomaže osigurati da svi instrumenti Unije i djelovanja država članica djeluju dosljedno kako bi se postigli politički ciljevi Unije. Aktivnosti PPEU-a se prema potrebi koordiniraju s onima Komisije, kao i s aktivnostima ostalih PPEU-a koji djeluju u toj regiji. PPEU priprema redovite informativne sastanke za misije država članica i za delegacije Unije.
   2.   Na terenu održava blisku vezu sa šefovima delegacija Unije u regiji i šefovima misija država članica. Oni ulažu sve napore da bi pomogli PPEU-u u provedbi mandata. PPEU također održava kontakt s međunarodnim i regionalnim sudionicima na terenu, a posebno održava blisku koordinaciju s visokim predstavnikom u BiH.
   3.   U potporu operacijama Unije za upravljanje krizama, PPEU, zajedno s ostalim sudionicima Unije koji su prisutni na terenu, poboljšava širenje i razmjenu informacija među sudionicima Unije s ciljem postizanja visokog stupnja zajedničke osviještenosti i procjene stanja.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova u BiH te osiguravaju administrativnu pomoć i pristup relevantnim spisima za tu svrhu.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU podnosi Vijeću, VP-u, i Komisiji izvješće o napretku do kraja lipnja 2016., a do kraja studenoga 2016. iscrpno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. studenoga 2015.

      Sastavljeno u Bruxellesu 10. studenoga 2015.

            Za Vijeće

            Predsjednik

         P. GRAMEGNA

      (1)  Odluka Vijeća (ZVSP) 2015/77 od 19. siječnja 2015. o imenovanju posebnog predstavnika Europske unije u Bosni i Hercegovini (SL L 13, 20.1.2015., str. 7.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).